CELEX: 32015D2348
Language: hr
Date: 2015-12-10 00:00:00
Title: Provedbena odluka Vijeća (EU) 2015/2348 od 10. prosinca 2015. o izmjeni Provedbene odluke 2013/53/EU kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost

16.12.2015   
            
            
               HR
            
            
               Službeni list Europske unije
            
            
               L 330/51
            
         PROVEDBENA ODLUKA VIJEĆA (EU) 2015/2348
   od 10. prosinca 2015.
   o izmjeni Provedbene odluke 2013/53/EU kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 291. stavak 2.,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Na temelju članka 285. Direktive 2006/112/EZ, države članice koje nisu odlučile primijeniti članak 14. Druge direktive Vijeća 67/228/EEZ (2) mogu izuzeti porezne obveznike kojima godišnji promet ne prelazi 5 000 EUR.
            
         
               (2)
            
            
               Provedbenom odlukom Vijeća 2013/53/EU (3) Kraljevini Belgiji je do 31. prosinca 2015. kao odstupanje odobreno izuzeće od plaćanja PDV-a za porezne obveznike čiji godišnji promet ne prelazi 25 000 EUR. Tom bi mjerom ti porezni obveznici bili izuzeti od svih ili nekih obveza povezanih s PDV-om iz glave XI. poglavlja od 2. do 6. Direktive 2006/112/EZ. Belgija nije primijenila najviši odobreni prag, nego od 1. travnja 2014. primjenjuje prag od 15 000 EUR.
            
         
               (3)
            
            
               Belgija je dopisima zaprimljenim u Komisiji 15. srpnja 2015. i 20. kolovoza 2015. ponovno zatražila odobrenje za primjenu praga za izuzeće od 25 000 EUR.
            
         
               (4)
            
            
               U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 3. rujna 2015. obavijestila druge države članice o zahtjevu Belgije. Dopisom od 4. rujna 2015. Komisija je obavijestila Belgiju da ima sve informacije potrebne za razmatranje zahtjeva.
            
         
               (5)
            
            
               Informacije koje je dostavila Belgija pokazuju da je dodatnih 18 942 poreznih obveznika ostvarilo korist od primjene povišenog praga od 15 000 EUR te da se zbog toga u 2014. procijenjeni prihod od PDV-a u njezinom proračunu smanjio za otprilike 0,0188 %.
            
         
               (6)
            
            
               S obzirom na to da su se zbog primijenjenog praga smanjile obveze u vezi s PDV-om najmanjim poduzetnicima koji se nisu odlučili za primjenu uobičajenog režima o PDV-u u skladu s člankom 290. Direktive 2006/112/EZ, Belgiji bi trebalo odobriti primjenu praga od 25 000 EUR, budući da bi se time dodatno smanjile obveze u vezi s PDV-om malim poduzetnicima. To bi bilo u skladu s ciljevima iz Komunikacije Komisije od 25. lipnja 2008. pod nazivom „Počnimo od malih” – „Akt o malom poduzetništvu za Europu”.
            
         
               (7)
            
            
               Belgija smatra da će odstupajuća mjera imati zanemariv učinak na ukupni iznos poreznog prihoda u fazi konačne potrošnje.
            
         
               (8)
            
            
               Odstupajuća mjera neće nepovoljno utjecati na vlastita sredstva Unije koja proizlaze iz PDV-a jer će Belgija izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (4).
            
         
               (9)
            
            
               Provedbenu odluku 2013/53/EU trebalo bi stoga na odgovarajući način izmijeniti,
            
         DONIJELO JE OVU ODLUKU:
   Članak 1.
   U članku 2. drugom stavku Provedbene odluke 2013/53/EU datum „31. prosinca 2015.” zamjenjuje se datumom „31. prosinca 2018.”.
   Članak 2.
   Ova je Odluka upućena Kraljevini Belgiji.
   
      Sastavljeno u Bruxellesu 10. prosinca 2015.
      
         
            Za Vijeće
         
         
            Predsjednik
         
         F. BAUSCH
      
   
   
      (1)  SL L 347, 11.12.2006., str. 1.
   
   
      (2)  Druga direktiva Vijeća 67/228/EEZ od 11. travnja 1967. o usklađivanju zakonodavstva država članica koja se odnose na poreze na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303/67).
   
      (3)  Provedbena odluka Vijeća 2013/53/EU od 22. siječnja 2013. kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 13.).
   
      (4)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).